PMIndiaData/PMIndiaSum huggingface dataset:
प्रधानमंत्री ने लोकनायक जयप्रकाश नारायण को उनकी जयंती पर श्रद्धांजलि दी

प्रधानमंत्री श्री नरेन्द्र मोदी ने लोकनायक जयप्रकाश नारायण को उनकी जयंती पर श्रद्धांजलि दी है। एक ट्वीट में प्रधानमंत्री ने कहा; “लोकनायक जेपी को उनकी जयंती पर श्रद्धांजलि। भारत के लिए उनका योगदान अद्वितीय है। उन्होंने लाखों लोगों को राष्ट्र निर्माण में स्वयं को समर्पित करने के लिए प्रेरित किया। उन्हें हमेशा लोकतांत्रिक आदर्शों के पथ प्रदर्शक के रूप में याद किया जाएगा।”
प्रधानमंत्री ने श्री रामनाथ कोविंद को भारत का राष्‍ट्रपति चुने जाने पर बधाई दी

प्रधानमंत्री श्री नरेंद्र मोदी ने श्री रामनाथ कोविंद को भारत का राष्‍ट्रपति चुने जाने पर बधाई दी है। प्रधानमंत्री ने कहा कि ‘‘श्री रामनाथ कोविंद जी को भारत का राष्‍ट्रपति चुने जाने पर बधाई। मैं उनके प्रेरक और उपयोगी कार्यकाल की कामना करता हूं। मुझे खुशी है कि संसद सदस्‍यों और विभिन्‍न राज्‍यों के विधायकों ने श्री रामनाथ कोविंद जी का व्‍यापक समर्थन किया है। मैं निर्वाचक मंडल के सदस्‍यों का आभार व्‍यक्‍त करता हूं। मैं मीरा कुमार जी के अभियान के लिए भी उन्‍हें बधाई देता हूं, जो लोकतांत्रिक शिष्‍टाचार और मूल्‍यों के अनुकूल था, जिन पर हमें गर्व है।
प्रधानमंत्री ने डा. श्‍यामा प्रसाद मुखर्जी के जन्‍मदिवस पर उन्‍हें श्रद्धांजलि अर्पित की

प्रधानमंत्री श्री नरेन्‍द्र मोदी ने डा. श्‍यामा प्रसाद मुखर्जी के जन्‍मदिवस के अवसर पर उन्‍हें श्रद्धांजलि अर्पित की। प्रधानमंत्री ने ट्वीट किया : ‘’हमारी प्रेरणा के स्रोत डा. श्‍यामा प्रसाद मुखर्जी को उनके जन्‍मदिवस पर श्रद्धांजलि। देश को उन्‍होंने अमूल्‍य योगदान दिया। श्‍यामा प्रसाद मुखर्जी के लिए जनता की सेवा ही सबसे ज्‍यादा महत्‍व रखती थी। वह हमेशा युवाओं को शिक्षित करने के बारे में बात किया करते थे। आइए हम डा. श्‍यामा प्रसाद मुखर्जी के आदर्शों पर चलने के लिए खुद को समर्पित करें।‘’
'गर्ल राइजिंग' अभियान के प्रतिनिधियों ने प्रधानमंत्री से मुलाकात की

बालिकाओं को शिक्षित करने और उन्हें अधिकार संपन्न बनाने संबंधी विश्व अभियान “गर्ल राइजिंग” के प्रतिनिधियों ने आज यहां प्रधानमंत्री श्री नरेन्द्र मोदी से मुलाकात की। प्रतिनिधियों में गर्ल राइजिंग इंडिया की एम्बेस्डर सुश्री फ्रीडा पिंटो और अभियान के विश्व कार्यक्रम की उपाध्यक्ष सुश्री समांथा राइट शामिल थीं। गर्ल राइजिंग अभियान को एक फीचर फिल्म के जरिए भी दर्शाया गया है। इस फिल्म को कई भारतीय भाषाओं में भी दोबारा बनाया गया है। प्रतिनिधियों ने प्रधानमंत्री की ”बेटी बचाओ, बेटी पढ़ाओ” पहल की सराहना की। प्रधानमंत्री ने कहा कि भारत में “गर्ल राइजिंग” अभियान को खासतौर से कन्या भ्रूण हत्या की समस्या पर ध्यान केन्द्रित करना चाहिए।
प्रधानमंत्री ने भारत के पूर्व प्रधानमंत्री श्री लाल बहादुर शास्त्री को उनकी जयंती पर नमन किया

प्रधानमंत्री श्री नरेन्द्र मोदी ने भारत के पूर्व प्रधानमंत्री श्री लाल बहादुर शास्त्री को उनकी जयंती पर नमन किया है। प्रधानमंत्री ने कहा, “लाल बहादुर शास्त्री जी की जयंती पर मेरा प्रणाम।” प्रधानमंत्री श्री नरेन्द्र मोदी ने कहा, “मैं भारत के गौरवशाली बेटे श्री लाल बहादुर शास्त्री को उनकी जयंती पर नमन करता हूं। शास्त्री जी को उनकी सादगी और ईमानदारी के लिए याद किया जाता है। मुश्किल वक्त में उनका मजबूत नेतृत्व हमारे देश के लिए बड़ी धरोहर बन गया है। हम शास्त्री जी के जय जवान, जय किसान के नारे से सदा प्रेरित रहे हैं और किसानों तथा जवानों के कल्याण के लिए व्यवस्थित काम कर रहे हैं।”
प्रधानमंत्री 8 जुलाई को प्रथम “अरुण जेटली स्मृति व्याख्यान” में हिस्सा लेंगे

प्रधानमंत्री श्री नरेन्द्र मोदी 8 जुलाई, 2022 को शाम 6:30 बजे विज्ञान भवन, नई दिल्ली में प्रथम 'अरुण जेटली स्मृति व्याख्यान' (एजेएमएल) में हिस्सा लेंगे। कार्यक्रम के दौरान प्रधानमंत्री उपस्थित लोगों को भी संबोधित करेंगे। सिंगापुर सरकार के वरिष्ठ मंत्री श्री थरमन शनमुगरत्नम प्रथम 'अरुण जेटली स्मृति व्याख्यान' में "समावेशिता के माध्यम से विकास, विकास के माध्यम से समावेशिता" विषय पर मुख्य भाषण देंगे। व्याख्यान के बाद श्री माथियास कॉर्मन (ओईसीडी महासचिव) और श्री अरविंद पनगढ़िया (प्रोफेसर, कोलंबिया विश्वविद्यालय) द्वारा पैनल चर्चा होगी। वित्त मंत्रालय के आर्थिक कार्य विभाग की ओर से श्री अरुण जेटली के राष्ट्र के लिए अमूल्य योगदान को मान्यता देने के क्रम में प्रथम 'अरुण जेटली स्मृति व्याख्यान' आयोजित किया गया है। प्रधानमंत्री 8 से 10 जुलाई तक आयोजित होने वाले तीन-दिवसीय कार्यक्रम कौटिल्य आर्थिक सम्मेलन (केईसी) में भाग लेने वाले प्रतिनिधियों के साथ भी बातचीत करेंगे। जिन प्रख्यात अर्थशास्त्रियों के साथ प्रधानमंत्री मिलेंगे उनमें, जॉन हॉपकिंस विश्वविद्यालय की सुश्री ऐनी क्रुएगर, लंदन स्कूल ऑफ इकोनॉमिक्स के श्री निकोलस स्टर्न, हार्वर्ड केनेडी स्कूल के श्री रॉबर्ट लॉरेंस, आईएमएफ के पूर्व कार्यवाहक प्रबंध निदेशक श्री जॉन लिप्स्की, भारत के लिए विश्व बैंक के कंट्री डायरेक्टर श्री जुनैद अहमद सहित कई अन्य शामिल हैं। केईसी का आयोजन वित्त मंत्रालय के सहयोग से आर्थिक विकास संस्थान द्वारा किया जा रहा है।
प्रधानमंत्री भोपाल में पुनर्विकसित रानी कमलापति रेलवे स्टेशन राष्ट्र को समर्पित करेंगे

प्रधानमंत्री श्री नरेन्द्र मोदी मध्य प्रदेश की अपनी यात्रा के दौरान 15 नवंबर को दोपहर करीब 3 बजे पुनर्विकसित रानी कमलापति रेलवे स्टेशन, 2021 का उद्घाटन करेंगे। गोंड साम्राज्य की बहादुर और निडर रानी कमलापति के सम्मान में पुनर्विकसित मध्य प्रदेश के पहले विश्वस्तरीय रेलवे स्टेशन को रानी कमलापति रेलवे स्टेशन का नाम दिया गया है। सार्वजनिक निजी भागीदारी (पीपीपी) के तहत पुनर्विकसित स्टेशन को आधुनिक विश्व स्तरीय सुविधाओं के साथ पर्यावरण-अनुकूल इमारत के रूप में डिजाइन किया गया है और इसमें दिव्यांगजनों के लिए आवागमन में आसानी को भी ध्यान में रखा गया है। स्टेशन को परिवहन के विभिन्न साधनों के एकीकृत हब के रूप में भी विकसित किया गया है। कार्यक्रम के दौरान, प्रधानमंत्री मध्य प्रदेश में रेलवे की कई पहलों को राष्ट्र को समर्पित करेंगे, जिनमें रेललाइन परिवर्तन और विद्युतीकरण उज्जैन-फतेहाबाद चंद्रावतीगंज बड़ी लाइन खंड, भोपाल-बरखेड़ा खंड में तीसरी रेललाइन, रेललाइन परिवर्तन और विद्युतीकरण मथेला-निमाड़ खीरी बड़ी लाइन खंड और विद्युतीकृत गुना-ग्वालियर खंड शामिल हैं। प्रधानमंत्री उज्जैन-इंदौर और इंदौर-उज्जैन के बीच दो नई मेमू ट्रेनों को भी झंडी दिखाकर रवाना करेंगे।
प्रधानमंत्री ने आईएनएसवी तारिणी के चालक सदस्यों से मुलाकात की

नौकायन पोत आईएनएसवी तारिणी से पूरे विश्व की सागर परिक्रमा करने वाली भारतीय नौसेना की 6 महिला अधिकारियों ने आज प्रधानमंत्री श्री नरेन्द्र मोदी से भेंट की। नाविका सागर परिक्रमा के नाम से जाना जाने वाला यह अभियान पूरे विश्व की सागर परिक्रमा का पहला भारतीय अभियान था जिसके चालक दल की सभी सदस्य महिलाएं थीं। बातचीत के दौरान चालक दल के महिला सदस्यों ने मिशन के विभिन्न आयामों जैसे तैयारी, प्रशिक्षण व यात्रा के दौरान अनुभव पर आधारित एक प्रस्तुति दी। प्रधानमंत्री ने मिशन की सफलता पर चालक दल के सदस्यों को बधाई दी। उन्होंने यात्रा के दौरान विशिष्ट अनुभवों को साझा करने तथा इस विषय पर लिखने के लिए उन्हें प्रोत्साहित किया। इस अवसर पर भारतीय नौसेना प्रमुख एडमिरल सुनिल लांबा भी उपस्थित थे। नौकायन पोत की कप्तान लेफ्टिनेंट कमांडर वर्तिका जोशी थीं। महिला चालक दल की अन्य सदस्य थीं- लेफ्टिनेंट कमांडर प्रतिभा जामवाल, लेफ्टिनेंट कमांडर पी. स्वाति, लेफ्टिनेंट एस. विजया देवी, लेफ्टिनेंट बी. ऐश्वर्या तथा लेफ्टिनेंट पायल गुप्ता।
विश्‍व तम्बाकू निषेध दिवस पर प्रधानमंत्री का संदेश

प्रधानमंत्री श्री नरेन्‍द्र मोदी ने विश्‍व तम्‍बाकू निषेध दिवस पर निम्‍न संदेश दिया है: “विश्‍व तम्‍बाकू निषेध दिवस हमें तम्‍बाकू के उपभोग से होने वाले नुकसान की याद दिलाता है तथा यह दिन इस खतरे को कम करने की हमारी प्रतिबद्धता की पुष्टि करता है। तम्‍बाकू उत्‍पादों के अवैध व्‍यापार को रोकने की दिशा में विश्‍व स्‍‍वास्‍थ्‍य संगठन का ध्‍यान सराहनीय है और यह तम्‍बाकू उपभोग को कम करने की दिशा में मदद करेगा।”
पीएम ने संसदीय निर्वाचन क्षेत्र वाराणसी के ग्राम प्रधानों से बातचीत की

प्रधानमंत्री श्री नरेंद्र मोदी ने आज नई दिल्ली अपने निवास स्थान पर संसदीय निर्वाचन क्षेत्र वाराणसी के ग्राम प्रधानों का स्वागत किया। इस पारस्परिक बातचीत के दौरान प्रधानमंत्री ने प्रधानों को उनके संबंधित गांवों में पूरी तरह से टीकाकरण, स्कूल छोड़ने वाले बच्चों की संख्या शून्य करने और स्वच्छता की दिशा में काम करने को प्रोत्साहित किया। प्रधानमंत्री ने बेटे और बेटियों के बीच किसी भी तरह के भेदभाव को मिटाने का भी समूह से आग्रह किया। समूह ने बेटी के जन्मोत्सव के संकेत के तौर पर पेड़ लगाकर जश्न मनाने की अपनी इच्छा व्यक्त की। प्रधानमंत्री ने प्रधानों से अपने संसद और राजधानी के दौरे के अनुभवों को वाराणसी के निवासियों के साथ साझा करने को कहा।
प्रधानमंत्री ने देशवासियों को बुद्ध पूर्णिमा के पावन अवसर पर शुभकामनाएं दीं

प्रधानमंत्री श्री नरेन्द्र मोदी ने बुद्ध पूर्णिमा के पावन अवसर पर शुभकामनाएं दीं हैं। प्रधानमंत्री ने कहा “बुद्ध पूर्णिमा के अवसर पर देशवासियों को हार्दिक शुभकामनाएं। भगवान बुद्ध के सत्य, अहिंसा और शांति के संदेश हमें सदैव प्रेरित करते रहेंगे।” बुद्ध पूर्णिमा के पावन अवसर पर सभी को शुभकामनाएं
प्रधानमंत्री ने भारत छोड़ो आंदोलन की 75वीं वर्षगांठ पर इसमें हिस्सा लेने वाली सभी महिलाओं एवं पुरुषों को सलाम किया

लोगों से ‘2022 तक न्यू इंडिया’ के निर्माण की शपथ लेने का अनुरोध किया प्रधानमंत्री श्री नरेन्द्र मोदी ने भारत छोड़ो आंदोलन की 75वीं वर्षगांठ पर इसमें हिस्सा लेने वाली सभी महिलाओं एवं पुरुषों को सलाम किया है। प्रधानमंत्री ने लोगों से ‘2022 तक न्यू इंडिया’ का निर्माण करने की शपथ लेने का भी अनुरोध किया। प्रधानमंत्री ने कहा, ‘ऐतिहासिक भारत छोड़ो आंदोलन की 75वीं वर्षगांठ के अवसर पर हम इस आंदोलन में हिस्सा लेने वाली सभी महान महिलाओं एवं पुरुषों को सलाम करते हैं। महात्मा गांधी के नेतृत्व में पूरा देश आजादी के लक्ष्य को हासिल करने के लिए एक साथ आ गया था। 1942 में भारत को उपनिवेशवाद से आजाद कराने की जरूरत थी। आज 75 साल बाद मुद्दे अलग हैं। हमें भारत को गरीबी, गंदगी, भ्रष्टाचार, आतंकवाद, जातिवाद, सांप्रदायिकता से मुक्त कराने और 2022 तक ‘नए भारत’ का निर्माण करने की शपथ लेनी चाहिए। हम कंधे से कंधा मिलाकर ऐसे भारत का निर्माण करें, जिस पर हमारे स्वतंत्रता सेनानियों को गर्व हो।
प्रधानमंत्री ने पूर्व मुख्‍य न्‍यायाधीश जस्‍टिस ए.एस. आनंद के निधन पर शोक जताया

प्रधानमंत्री श्री नरेन्‍द्र मोदी ने पूर्व मुख्‍य न्‍यायाधीश जस्‍टिस ए.एस.आनंद के निधन पर शोक व्‍यक्‍त किया है। अपने संदेश में प्रधानमंत्री ने कहा – ‘’पूर्व मुख्‍य न्‍यायाधीश के निधन से मुझे दु:ख पहुंचा है। दु:ख की इस घड़ी में मेरी संवेदनाएं उनके परिवार के साथ हैं। ईश्‍वर उनकी आत्‍मा को शान्ति प्रदान करे।’’
प्रधानमंत्री ने जनजातीय कल्‍याण कार्यक्रमों की प्रगति की समीक्षा की

प्रधानमंत्री श्री नरेन्‍द्र मोदी ने देशभर के जनजातीय समुदायों के कल्‍याण के उद्देश्‍य से चलाई गई विभिन्‍न योजनाओं के बीच समन्‍वय बढ़ाने का आहवान किया है। वनबंधु कल्‍याण योजना सहित जनजातीय कल्‍याण पहलों पर एक उच्‍च स्‍तरीय समीक्षा बैठक की अध्‍यक्षता करते हुए प्रधानमंत्री ने जनजातीय कल्‍याण के लिए विभिन्‍न मध्‍यस्‍थों के माध्‍यम से निकलने वाले परिणामों में सुधार लाने पर बल दिया। प्रधानमंत्री ने कहा कि भारत सरकार और राज्‍यों के विभिन्‍न विभागों को निर्धारित समयसीमा के भीतर लक्षित उद्देश्‍यों को पूरा करने के लिए तालमेल के साथ कार्य करना चाहिए। प्रधानमंत्री ने जनजातीय जनसंख्‍या के बीच सिकिल सैल एनीमिया के प्रसार का पता लगाने के लिए किए गये उपायों की भी जानकारी ली। उन्‍होंने जनजातीय समुदायों पर जनधन योजना और हाल ही में शुभारंभ की गई समाजिक सुरक्षा योजनाओं के प्रभाव की भी जानकारी ली। उन्‍होंने पूर्व में दिये गये अपने सुझाव जनजातीय सांस्‍कृतिक मंडली कार्निवल पर भी संभावना तलाशने पर जोर दिया। इस अवसर पर जनजातीय कार्य मंत्री श्री जुएल ओराम और वरिष्‍ठ अधिकारी भी उपस्थित थे।
प्रधानमंत्री कल आंध्र प्रदेश का दौरा करेंगे

प्रधानमंत्री श्री नरेन्द्र मोदी कल (22 अक्टूबर, 2015) आंध्र प्रदेश का दौरा करेंगे। प्रधानमंत्री अमरावती में आंध्र प्रदेश की नई राजधानी के शिलान्यास समारोह में भाग लेंगे। प्रधानमंत्री तिरूपति हवाईअड्डे पर गरूड़ टर्मिनल का उद्घाटन करेंगे। वे तिरूपति मोबाइल विनिर्माण केन्द्र का शिलान्यास करेंगे तथा तिरूमला मंदिर भी जाएंगे।
भारत और मंगोलिया के बीच सजा याफ्‍ता कैदियों की एक स्‍थान से दूसरे स्‍थान पर बदली संबंधी समझौते पर हस्‍ताक्षर को मंजूरी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने आज भारत और मंगोलिया के बीच सजायाफ्‍ता कैदियों की एक स्‍थान से दूसरे स्‍थान पर बदली संबंधी समझौते पर हस्‍ताक्षर करने को मंजूरी दे दी। भारत और मंगोलिया के बीच सजायाफ्‍ता कैदियों के एक स्‍थान से दूसरे स्‍थान पर बदली संबंधी समझौते पर हस्‍ताक्षर एवं अनुमोदन से ये सजायाफ्‍ता कैदी अपने परिवारों के नजदीक रह सकेंगे और इससे उनके सामाजिक पुनर्वास में भी मदद मिलेगी। एक बार समझौते पर हस्‍ताक्षर और उनका अनुमोदन होते ही दोषी ठहराये जा चुके मंगोलियाई कैदियों को उनके देश भेजा जा सकेगा और भारतीय मूल के कैदी भी अपनी बाकी सजा भुगतने के लिए भारत लाए जा सकेंगे।
प्रधानमंत्री ने नवरात्रि के दौरान मां स्कंदमाता का आर्शावाद लिया

प्रधानमंत्री श्री नरेन्द्र मोदी ने नवरात्रि के पांचवे दिन सभी श्रद्धालुओं के लिए मां स्कंदमाता के आशीर्वाद की कामना की और देवी की स्तुति को भी साझा किया। प्रधानमंत्री ने ट्वीट किया; "नमामि स्कन्दमातरं स्कन्धधारिणीम्। समग्रतत्त्वसागरामपारपारगहराम्॥ नवरात्रि की पंचमी तिथि पर देवी स्कंदमाता की पूजा का विधान है। मां स्कंदमाता सभी के जीवन में नई स्फूर्ति का संचार करें। देशवासियों की ओर से उनका वंदन!"
प्रधानमंत्री ने सुश्री लता मंगेशकर को उनके जन्मदिवस पर बधाई दी

प्रधानमंत्री श्री नरेन्द्र मोदी ने लता मंगेशकर जी को उनके जन्मदिवस पर बधाई दी है और उनके दुर्घायु होने तथा स्वस्थ जीवन की कामना की है। अपने ट्वीट में प्रधानमंत्री ने कहा हैः “आदरणीय लता दीदी को जन्मदिवस की बधाई। उनकी मधुर वाणी पूरे विश्व में गूंजती है। अपनी विनम्रता और भारतीय संस्कृति के प्रति लगाव के लिये उनका आदर किया जाता है। निजी तौर पर उनका आशीर्वाद मेरे लिये शक्ति का स्रोत है। मैं लता दीदी की दीर्घायु और उनके स्वस्थ जीवन के लिये प्रार्थना करता हूं।”
मंत्रिमंडल ने कर्नाटक में जनजातियों की सूची में “नायका” के सामानार्थी रूप में “परिवारा तथा तलावारा” समुदायों को शामिल करने की स्वीकृति दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने कर्नाटक की जनजातियों की सूची में क्रम संख्या 38 पर ‘नायका’ के सामानार्थी के रूप में ‘परिवारा’ तथा ‘तलावारा’ समुदायों को शामिल करने की सिद्धांत रूप में स्वीकृति दे दी है। प्रमुख प्रभावः इससे कर्नाटक राज्य में ‘परिवारा’ तथा ‘तलावारा’ समुदायों की अनुसूचित जनजाति का दर्जा देने की पुरानी मांग पूरी होगी। ‘परिवारा’ तथा ‘तलावारा’ समुदायों से जुड़े लोग कर्नाटक राज्य से अनुसूचित जनजाति प्रमाण पत्र प्राप्त करने के पात्र होंगे और राज्य में अनुसूचित जनजातियों को मिलने वाले सभी लाभों के लिए भी पात्र होंगे। पृष्ठ भूमिः कर्नाटक सरकार ने राज्य की अनुसूचित जनजाति की सूची में क्रम संख्या 38 पर नायक के सामानार्थक ‘परिवारा’ तथा ‘तलावारा’ समुदायों को शामिल करने की सिफारिश की थी। राज्य या केन्द्रशासित प्रदेश विशेष के संबंध में पहला विशेष उल्लेख राज्य सरकार/केन्द्रशासित प्रदेश की सलाह के बाद राष्ट्रपति की अधिसूचित आदेश से किया जाता है। अनुसूचित जनजातियों की सूची में आगे कोई समावेश या निकासी तथा संशोधन संसद द्वारा अधिनियम में संशोधन करके ही किया जा सकता है।
प्रधानमंत्री ने रत्नागिरी जिले में कारखाने में विस्फोट से हुए जान माल के नुकसान पर दुख व्यक्त किया

प्रधानमंत्री, श्री नरेन्द्र मोदी ने रत्नागिरी जिले में एक कारखाने में विस्फोट के कारण जान–माल के नुकसान पर दुख व्यक्त किया है। प्रधानमंत्री ने एक ट्वीट में कहा, "रत्नागिरी जिले में एक कारखाने में विस्फोट के कारण जान–माल के नुकसान से दुखी हूं। शोक संतप्त परिवारों के प्रति मेरी संवेदना। घायलों के जल्द ठीक होने की उम्मीद करता हूं।" एमजी/एएम/पीके
सरोगेसी (विनियमन) विधेयक, 2016 के लिए मंत्रिमंडल की मंजूरी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने ‘सरोगेसी (विनियमन) विधेयक, 2016’ के लिए अपनी मंजूरी दी है। यह विधेयक केंद्रीय स्तर पर राष्ट्रीय सरोगेसी बोर्ड एवं राज्य सरोगेसी बोर्डों के गठन और राज्य एवं केंद्रशासित प्रदेशों में उपयुक्त प्राधिकारियों के जरिये भारत में सरोगेसी का नियमन करेगा। यह कानून सरोगेसी का प्रभावी विनियमन, वाणिज्यिक सरोगेसी की रोकथाम और जरूरतमंद बांझ दंपतियों के लिए नैतिक सरोगेसी की अनुमति सुनिश्चित करेगा। नैतिक लाभ उठाने की चाहत रखने वाली सभी भारतीय विवाहित बांझ दंपतियों को इससे फायदा मिलेगा। इसके अलावा सरोगेट माता और सरोगेसी से उत्पन्न बच्चों के अधिकार भी सुरक्षित होंगे। यह विधेयक जम्मू-कश्मीर राज्य को छोड़कर पूरे भारत पर लागू होगा। यह कानून देश में सरोगेसी सेवाओं को विनियमित करेगा जो उसका सबसे बड़ा फायदा होगा। हालांकि मानव भ्रूण और युग्मकों की खरीद-बिक्री सहित वाणिज्यिक सरोगेसी पर निषेध होगा, लेकिन कुछ खास उद्देश्यों के लिए निश्चित शर्तों के साथ जरूरतमंद बांझ दंपतियों के लिए नैतिक सरोगेसी की अनुमति दी जाएगी। इस प्रकार यह सरोगेसी में अनैतिक गतिविधियों को नियंत्रित करेगा, सरोगेसी के वाणिज्यिकरण पर रोक लगेगी और सरोगेट माताओं एवं सरोगेसी से पैदा हुए बच्चों के संभावित शोषण पर रोक लगेगा। मसौदा विधेयक में किसी स्थायी ढांचे के सृजन का प्रस्ताव नहीं है। न ही उसमें किसी नए पद के सृजन का प्रस्ताव है। हालांकि प्रस्तावित कानून एक महत्वपूर्ण क्षेत्र को कवर करता है जिसे इस तरीके से तैयार किया गया है ताकि प्रभावी विनियमन सुनिश्चित हो सके। केंद्र और राज्य स्तर पर लागू वर्तमान नियामकीय ढांचे की ओर इसका अधिक झुकाव नहीं है। इसी प्रकार, राष्ट्रीय और राज्य सरोगेसी बोर्डों एवं उपयुक्त अधिकारियों की बैठक के अलावा इसमें कोई वित्तीय जटिलता भी नहीं है। केंद्र और राज्य सरकारों के नियमित बजट के बाद बोर्डों और अधिकारियों की बैठकें होंगी। पृष्ठभूमिः भारत विभिन्न देशों की दंपतियों के लिए सरोगेसी केंद्र के तौर पर उभरा है और यहां अनैतिक गतिविधियों, सरोगेट माताओं के शोषण, सरोगेसी से पैदा हुए बच्चों को त्यागने और मानव भ्रूणों एवं युग्मकों की खरीद-बिक्री में विचैलिये के रैकेट से संबंधित घटनाओं की सूचनाएं मिली हैं। पिछले कुछ वर्षों से भारत में चल रही वाणिज्यिक सरोगेसी की व्यापक निंदा करते हुए प्रिंट और इलेक्ट्रॉनिक मीडिया में अभियान चलाया जा रहा है जिसमें वाणिज्यिक सरोगेसी पर रोक लगाने और नैतिक परोपकारी सरोगेसी को अनुमति दिए जाने की जरूरतों को उजागर किया गया है। भारत के विधि आयोग की 228वीं रिपोर्ट में भी उपयुक्त कानून बनाकर वाणिज्यिक सरोगेसी पर रोक लगाने और जरूरतमंद भारतीय नागरिकों के लिए नैतिक परोपकारी सरोगेसी की अनुमति की सिफारिश की गई है।
प्रधानमंत्री ने उदयपुर में बस दुर्घटना में लोगों की मृत्‍यु पर दु:ख व्‍यक्‍त किया

प्रधानमंत्री श्री नरेंद्र मोदी ने उदयपुर में बस दुर्घटना में लोगों की मृत्‍यु पर शोक व्‍यक्‍त किया है। प्रधानमंत्री ने दिवंगत व्‍यक्तियों के परिजनों के प्रति संवेदना व्‍यक्‍त की। उन्‍होंने इस दुर्घटना में घायल हुए लोगों के शीघ्र स्‍वस्‍थ होने की भी कामना की।
प्रधानमंत्री ने पीएसएलवी – सी 28 के सफल प्रक्षेपण पर इसरो के दल को बधाई दी

प्रधानमंत्री श्री नरेन्द्र मोदी ने पीएसएलवी- सी 28 के सफल प्रक्षेपण पर भारतीय अंतरिक्ष अनुसंधान संगठन- इसरो के दल को बधाई दी है। प्रधानमंत्री ने इसरो के दल को कहा, “ब्रिटेन के 5 उपग्रहों के साथ पीएसएलवी- सी 28 का सफल प्रक्षेपण भारत के लिए असीम गौरव एवं खुशी का पल है।”
प्रधानमंत्री ने नेहरू स्मारक संग्रहालय एवं पुस्तकालय सोसायटी की 41वीं वार्षिक आम बैठक की अध्‍यक्षता की

प्रधानमंत्री श्री नरेन्‍द्र मोदी ने आज नेहरू स्मारक संग्रहालय एवं पुस्तकालय (एनएमएमएल) सोसायटी की 41वीं वार्षिक आम बैठक (एजीएम) की अध्‍यक्षता की। प्रधानमंत्री ने सुझाव दिया कि एनएमएमएल को वैश्विक मौजूदगी दर्ज करने के लिए तकनीक का अधिकतम इस्‍तेमाल सुनिश्चित करने की कोशिश करनी चाहिए। उन्‍होंने कहा कि एनएमएमएल के कामकाज को विभिन्‍न भारतीय भाषाओं में भी दर्शाना चाहिए, ताकि भारत की विविधता को बेहतर ढंग से प्रतिबिंबित किया जा सके। प्रधानमंत्री ने कहा कि समकालीन विषयों जैसे सुशासन पर पंडित नेहरू सरीखे भारत के महान नेताओं के विचारों को प्रतिबिंबित करने की कोशिश की जानी चाहिए। उन्‍होंने कहा कि भारत के नौजवान इस राष्‍ट्र का निर्माण करने वाले महान नेताओं से काफी प्रेरणा ले सकते हैं। उन्‍होंने खासकर पंडित नेहरू की वैज्ञानिक सोच को युवाओं में आत्‍मसात करने की जरूरत पर बल दिया। प्रधानमंत्री ने इस अवसर पर एकत्रित सभी सदस्‍यों द्वारा सुझाव देने के लिए उनका धन्‍यवाद किया। गृह मंत्री श्री राजनाथ सिंह और संस्‍कृति राज्‍य मंत्री (स्‍वतंत्र प्रभार) श्री महेश शर्मा इस बैठक में उपस्थित थे।
प्रधानमंत्री की जापानी राजनेताओं से पहली मुलाकात जापान के संसदीय शिष्टमंडल ने श्री नरेन्द्र मोदी से मुलाकात की

श्री इचिरो आइसावा के नेतृत्व में जापानी संसद की कानून और प्रशासनिक स्थायी समिति के सदस्यों का एक शिष्टमंडल आज प्रधानमंत्री श्री नरेन्द्र मोदी से उनके निवास पर मिला। प्रधानमंत्री बनने के बाद नरेन्द्र मोदी की जापान के राजनेताओं के साथ यह पहली मुलाकात है। शिष्टमंडल का स्वागत करते हुए प्रधानमंत्री ने कहा कि जापान के साथ रणनीतिक और वैश्विक साझेदारी करना भारत की उच्च प्राथमिकता है। उन्होंने कहा कि जुलाई के पहले सप्ताह में अपनी जापान यात्रा को वे खासा महत्व दे रहे हैं लेकिन नई सरकार का संसद में पहला बजट सत्र होने की वजह से उन्हें इस यात्रा को फिलहाल टालना पड़ रहा है। श्री मोदी ने कहा कि भारत और जापान के बीच मूल्यों, हितों और प्राथमिकताओं को लेकर मूलरूप से एक समानता है। आर्थिक संबंधों के अलावा भारत और जापान के मध्य बौद्ध धर्म के कारण मजबूत सांस्कृतिक रिश्ते बहुत प्राचीन समय से चले आ रहे हैं। श्री मोदी ने यह भी कहा कि जापान वाइब्रेंट गुजरात शिखर सम्मेलन का एक साझेदार देश रहा है। जापानी शिष्टमंडल के नेता श्री आइसावा ने कहा की भारत में रहने वाले जापानी लोगों को श्री नरेन्द्र मोदी की सरकार से काफी उम्मीदें हैं। उन्होंने कहा कि भारत के लोग भी उम्मीद कर रहे हैं कि नई सरकार देश की अर्थव्यवस्था को नई ऊंचाइयों तक ले जाएगी। श्री मोदी ने भी इसका जवाब देते हुए कहा कि उनकी सरकार को भी भारत को और अधिक मजबूत और समृद्ध बनाने के जनादेश के साथ चुना गया है। उनकी सरकार इस जनादेश का सम्मान करने के लिए श्रेष्ठ प्रयास करेगी। उन्होंने कहा कि एक विकसित और मजबूत भारत का होना पूरे एशिया महाद्वीप के हित में होगा। जापानी शिष्टमंडल ने दोनों देशों के बीच सांसदों के आदान-प्रदान का सुझाव दिया, जिसका प्रधानमंत्री ने स्वागत किया।
प्रधानमंत्री ने स्‍वामी विवेकानंद के जन्‍मदिन पर उन्‍हें श्रदांजलि अर्पित की

प्रधानमंत्री श्री नरेन्द्र मोदी ने स्‍वामी विवेकानंद के जन्‍मदिन पर उन्‍हें श्रदांजलि अर्पित की है । प्रधानमंत्री ने कहा “हम महान स्‍वामी विवेकानंद को नमन करते हैं और उनके सशक्‍त विचारों और आदर्शों का स्‍मरण करते हैं, जो पीढि़यों की सोच का निरंतर निर्धारण करते रहेंगे।”
प्रधानमंत्री ने आयुष्मान भारत योजना पर एक नागरिक की प्रतिक्रिया साझा की

प्रधानमंत्री श्री नरेन्द्र मोदी ने सभी भारतीय नागरिकों के लिए 5 लाख रुपये के स्वास्थ्य बीमा कवर को रेखांकित करते हुए आयुष्मान भारत योजना पर एक नागरिक की प्रतिक्रिया साझा की है। प्रधानमंत्री ने कहा कि इस योजना का लाभ पूरे भारत में कहीं भी उठाया जा सकता है। एक नागरिक के ट्वीट का उद्धरण देते हुए प्रधानमंत्री ने ट्वीट किया; "बिल्कुल है। समान रूप से यह तथ्य भी महत्वपूर्ण है कि कोई भी व्यक्ति इस योजना का लाभ पूरे भारत में कहीं भी उठा सकता है।”
प्रधानमंत्री ने मिलाद-उन-नबी पर देशवासियों को बधाई दी

प्रधानमंत्री श्री नरेन्द्र मोदी ने मिलाद-उन-नबी के शुभ अवसर पर देशवासियों को बधाई दी है। अपने शुभकामना संदेश में प्रधानमंत्री ने कहा कि मिलाद-उन-नबी के अवसर पर हम श्रद्धेय पैगम्बर मोहम्मद की महान शिक्षाओं को याद करते है और प्रार्थना करते है कि चारों तरह सौहार्द, भाईचारा और शांति बनी रहे।
प्रधानमंत्री ने मां दुर्गा के चौथे स्वरूप मां कूष्मांडा को नमन किया

प्रधानमंत्री श्री नरेन्द्र मोदी ने नवरात्रि के दौरान मां दुर्गा की स्वरूप मां कूष्मांडा से भक्तों के लिये आशीष की कामना की है। श्री मोदी ने देवी के स्तुति-स्तोत्र को भी साझा किया। प्रधानमंत्री ने ट्वीट किया हैः “नवरात्रि में आज मां दुर्गा के चतुर्थ स्वरूप के चरणों में कोटि-कोटि नमन! मां कूष्मांडा के शुभाशीष से हर किसी का जीवन संपन्नता और प्रसन्नता से परिपूर्ण रहे, यही अभिलाषा है…”
प्रधानमंत्री ने पाकिस्तान में बाढ़ से हुई जनहानि पर दुख व्यक्त किया

प्रधानमंत्री श्री नरेन्द्र मोदी ने पाकिस्तान में बाढ़ से हुई जनहानि पर गहरा दुख व्यक्त किया है। एक ट्वीट में प्रधानमंत्री ने कहा; ‘पाकिस्तान में बाढ़ से हुई तबाही को देखकर दुखी हूं। हम पीड़ितों, घायलों और इस प्राकृतिक आपदा से प्रभावित सभी लोगों के परिवारों के प्रति अपनी हार्दिक संवेदना व्यक्त करते हैं और जल्द ही सामान्य स्थिति बहाल होने की उम्मीद करते हैं।’
जी20 शिखर सम्मेलन की पृष्ठभूमि में प्रधानमंत्री और फ्रांस के राष्ट्रपति के बीच द्विपक्षीय बैठक

प्रधानमंत्री श्री नरेन्द्र मोदी ने 30 अक्टूबर,2021 को इटली के रोम में आयोजित जी20 शिखर सम्मेलन की पृष्ठभूमि में फ्रांस के राष्ट्रपति महामहिम श्री इमैनुएल मैक्रों के साथ द्विपक्षीय बैठक की। दोनों राजनेताओं ने व्यापक भारत-फ्रांस रणनीतिक साझेदारी की वर्त्तमान स्थिति पर संतोष व्यक्त किया। प्रधानमंत्री ने सितंबर,2021 में जारी हुई यूरोपीय संघ की भारत-प्रशांत रणनीति का भी स्वागत किया और इसमें फ्रांस के नेतृत्व की भूमिका के लिए फ्रांस के राष्ट्रपति को धन्यवाद दिया। दोनों राजनेताओं ने भारत-प्रशांत क्षेत्र में सहयोग करने और क्षेत्र में एक स्वतंत्र, खुले व नियम-आधारित व्यवस्था की दिशा में योगदान करने के क्रम में अभिनव तरीके ढूँढने के लिए अपनी प्रतिबद्धता की भी पुष्टि की। दोनों राजनेताओं ने आगामी कॉप26 और जलवायु के सन्दर्भ में वित्तीय मुद्दों पर ध्यान केंद्रित करने की आवश्यकता पर चर्चा की। प्रधानमंत्री ने राष्ट्रपति मैक्रों को यथाशीघ्र भारत आने के लिए आमंत्रित भी किया।
प्रधानमंत्री ने जम्मू कश्मीर में अमरनाथ यात्रियों पर आतंकी हमले की निंदा की, राज्य के राज्यपाल और मुख्यमंत्री को सभी तरह से हर संभंव सहायता मुहैया कराने का आश्वासन दिया

प्रधानमंत्री श्री नरेन्‍द्र मोदी ने जम्मू एवं कश्मीर में अमरनाथ यात्रियों पर आतंकी हमले की कड़ी निंदा की। राज्य के राज्यपाल एनएन वोहरा और मुख्यमंत्री मुफ्ती महबूबा से बात कर उन्हें सभी तरह से हर संभंव सहायता मुहैया कराने का आश्वासन दिया। प्रधानमंत्री ने कहा कि भारत इस तरह के कायराना हमलों और नफरत के बुरे कामों से डरने वाला नहीं है। मेरी संवेदना उन सभी लोगों के साथ है जो जम्मू-कश्मीर में हमले में अपने प्रियजनों को खो दिया है। घायल लोगों को शीघ्र स्वस्थ होने की कामना करता हूं। यह हमला बहुत दुखदायी है। जम्मू-कश्मीर में शांतिपूर्ण अमरनाथ यात्रा पर कायर हमलावर कड़ी निंदा के हकदार हैं। उन्होंने कहा कि मैंने जम्मू एवं कश्मीर के राज्यपाल और मुख्यमंत्री को हर संभंव सहयोग का आश्वासन दिया है।